**Materská škola**

**na Ul.francúzskych partizánov 19, 038 61 Vrútky**

**Správa o výchovno-vzdelávacej činnosti,**

**jej výsledkoch a podmienkach**

**za školský rok 2015/2016**

Spracovala: Bc. Mariana Markovičová

riaditeľka MŠ

**Materská škola na Ulici francúzskych partizánov 19,**

**038 61 Vrútky**

**Kontakt:**

č .t.:043 4284120

e-mail: mspaletko°gmail.com

**Zriaďovateľmaterskej školy:**

Mesto Vrútky, Námestie S. Zachara 4, 038 61 Vrútky

**Vedúci zamestnanci:**

Bc. Mariana Markovičová, riaditeľka

**Zloženie Rady školy:** má 11 členov

2 za pedagogických zamestnancov

4 za rodičov

1 za prevádzkových pracovníkov

4 delegovaní MsZ Vrútky

**Údaje o počte detí zapísaných do MŠ.**

V školskom roku 2015/2016 bolo v troch triedach zapísaných 69 detí, z toho predškolákov 19 detí.

Do prvého ročníka ZŠ v školskom roku 2016/2017 bolo zapísaných 15 detí, dve deti majú odloženú školskú dochádzku a dve deti navštevujú nultý ročník v ZŠ.

**Počet zamestnancov v materskej škole.**

Celkový počet zamestnancov materskej školy je 12, z toho:

6 plne kvalifikovaných pedagogických zamestnankýň ( tri s vysokoškolským vzdelaním II. stupňa, jedna s vysokoškolským vzdelaním I. stupňa a dve so stredoškolským odborným vzdelaním). Dve pedagogické zamestnankyne majú 1. atestáciu.

6 nepedagogických zamestnancov (školníčka,upratovačka,dve kuchárky, vedúca ŠJ s 0,8 úväzkom a sezónny kurič).

**Ďalšie vzdelávanie pedagogických zamestnancov.**

V uplynulom školskom roku sa všetky p. učiteľky prihlásili na niekoľko vzdelávaní v MPC Žilina, ktoré sa však v uplynulom šk. roku neotvorili. Dve sa zúčastnili seminárov k novému ŠVP. Svoje vedomosti si p. uč. prehlbovali štúdiom odbornej literatúry a časopisov – *Naša škola, Predškolská výchova, Škola*, ktoré odoberá naša materská škola a štúdiom zakúpených odborných publikácií. Svoje poznatky zo štúdií a absolvovaných vzdelávaní si navzájom odovzdávali na pravidelných Metodických združeniach.

**Prezentácia na verejnosti.**

Naša materská škola prezentovala svoje aktivity článkami v tlači, vytvorili sme nového logo MŠ a pracujeme na novej web stránke, keďže sú na jej vytvorenie potrebné financie, zháňame sponzora, zatiaľ máme vytvorenú jej grafickú úpravu. MŠ uskutočňuje každý rok vianočné trhy, z ktorých výťažok odovzdáva UNICEF, organizovali sme tvorivé dielne k Veľkej noci pre verejnosť, tvorivé dielne Separáčik a tvorivé umenie Land- art . Deti sa prezentovali kultúrnymi vystúpeniami na Dni zdravej výživy, na Dni MŠ, Na Dni Zdravia v spolupráci s ČK a FALC, na besiedkach pre rodičov.

Zapojili sme sa do okresnej súťaže v *Turčianskom detskom trojboji,* na ktorom sa zúčastnili predškoláci. Prezentovali sme sa aj na *Jarnom behu mesta Vrútky*, získali sme  druhé miesto – dievčatá a na lyžiarskej súťaži v Jasenskej doline, tam sme získali tiež ocenenie.

Detské výtvarné práce boli prezentované a ocenené v rôznych výtvarných súťažiach:

* vo výtvarnej súťaži s medzinárodným zastúpením *Žitnoostrovské pastelky*
* vo výtvarných súťažiach organizovaných CVČ Domino – sme získali dve druhé miesta
* v súťaži Turiec maľovaný, v ktorej sme získali 2 ocenenia
* v súťaži Dielo tvojich rúk
* v súťaži Medové umenie
* v súťaži Vesmír očami detí

Deti MŠ prezentovali naše meno v spolupráci so ZUŠ Frica Kafendu vo Vrútkach.

Tanečné vystúpenie detí prezentovali na besiedkach pre rodičov a na kultúrnych programoch.

**Projekty.**

Materská škola pracovala na vlastnom projekte s názvom *,,Paletko separuje„.* Projekt bol zameraný na poznávanie a ochranu životného prostredia a separáciu odpadu. Pravidelne sme uskutočňovali eko – vychádzky, vytvorili sme bylinkovú záhradku, uskutočnili akciu Čistý les “ v rámci, ktorej sme pozorovali eko – systém a vyčistili s deťmi úsek lesa. V zime sme postavili vtáčiu búdku a vyrábali semienkovú guľu. V apríli sme uskutočnili tvorivé dielne s názvom Separáčik a separovali odpad spolu s deťmi.

V uplynulom školskom roku sme naďalej pracovali v rámci projektu *Škola priateľská deťom*, ale už iba ako škola spolupracujúca z dôvodu finančného, pretože účasť v tomto projektu už bola spoplatnená, uskutočnili sme vianočné trhy a predávali vianočné pohľadnice, každý mesiac deti v rôznych aktivitách poznávali práva detí a v akcii Deň národov sa oboznámili so životom detí v iných krajinách. K tomu sme využili aj knihu ,,Čarovná hračka“

**Údaje o výsledkoch Štátnej školskej inšpekcie.**

Posledná komplexná školská inšpekcia bola vykonaná v roku 2011 Štátnou školskou inšpekciou .

Predmet školskej inšpekcie: Súlad školského vzdelávacieho programu so štátnym vzdelávacím programom v materskej škole.

*Závery*: ŠkVP, podľa ktorého sa uskutočňovalo predprimárne vzdelávanie v MŠ vychádzal z cieľov a princípov školského zákona a ŠVP. Obsahoval povinné oblasti, ktoré prezentovali profiláciu MŠ a jej zámery na najbližšie obdobie /spojenia umenia s reálnym životom a prírodou/.Ciele školy zodpovedali reálnym podmienkam a tradíciam / výtvarné aktivity, návštevy kultúrnych inštitúcií, športové výcviky, edukačné projekty, krúžková činnosť a pod./ súvisiacich s rozvíjaním kľúčových kompetencií, formálnym nedostatkom boli chýbajúce kontaktné údaje o škole a zriaďovateľovi.

*Stav a úroveň školského vzdelávacieho programu boli na veľmi dobrej úrovni.*

**Priestorové a materiálno-technické podmienky:**

Materská škola je umiestnená v rekonštruovaných priestoroch prispôsobených svojimi interiérovými a pracovnými podmienkami na prevádzku materskej školy. V priestoroch materskej školy sa nachádzajú tri triedy. Z dôvodu vlhkosti vnútorných stien je potrebná sanácia budovy MŠ.

Interiér materskej školy je vybavený novým nábytkom a dopĺňaný pomôckami. V každej triede je nainštalovaná interaktívna tabuľa s projektorom, vybavená počítačom. V materskej škole je nainštalovaný internet, ktorý je však veľmi pomalý aj napriek tomu, že bolo vymenené nové zariadenie. Nábytok v triedach aj šatniach je nový a postupne sa dopĺňa o nové kusy nábytku. Potrebné je ho ešte doplniť o nové stoličky. V každej triede je zakúpený nový koberec. Uskutočnila sa celková rekonštrukcia dvoch umyvárni. Je potrebná rekonštrukcia aj poslednej umyvárne, výmena osvetlenia a rekonštrukcia vykurovania – výmena radiátorov a pece na kúrenie.

Exteriér MŠ je v spolupráci s rodičmi upravovaný a opravovaný. Sponzorsky bola vymenená vstupná dlažba pred vchodom do MŠ a časť rekonštrukcie sociálnych zariadení. V budúcnosti sa plánuje vybudovanie plochy na futbal, zakúpenie drevenej preliezačky a rozšírenie dopravného ihriska.

**Údaje o finančnom a hmotnom zabezpečení.**

Zriaďovateľom pridelený objem finančných prostriedkov :

* MŠ 109 400

*Náklady z pridelených finančných prostriedkov:-*

- náklady ŠJ na opravy, revízie, čistiace prostriedky, OPP a drobné nákupy cca 560 Eur

- nový sporák s príslušenstvom, nová chladnička – 2180 Eur

- čistiace prostriedky do MŠ 200 Eur

- náklady na energie a prevádzku materskej školy(z toho koks cca 4190 Eur, revízia komína

85 Eur, revízia kotolne 60 Eur, revízia elektrospotrebičov 195 Eur)

- mzdy a odvody 98 000 Eur

- pracovné oblečenie 150 Eur

- nákup didaktických pomôcok, výtvarných pomôcok a učebného softvéru 1196 Eur

- lyžiarsky výcvik 740Eur

- škola v prírode 1080 Eur

- úrazové poistenie detí 210 Eur

- detské WC 841,20 Eur

- rekonštrukcia umyvárni 1450 Eur

- montáž mreží 145 Eur

- odborné publikácie 147 Eur

- zvýšenie rýchlosti internetu 99 Eur

*Vlastné príjmy MŠ získava z finančných prostriedkov rodičov:*

Sponzorsky sa opravuje, rekonštruuje exteriér MŠ, oplotenie, nátery drevených altánkov, preliezačiek,..

Sponzorsky je škola zásobovaná papierom na kreslenie, kancelárskym papierom, toaletným papierom, tekutým mydlom, papierovými obrúskami. Niektorý výtvarný materiál, hračky, didaktické pomôcky, odborné časopisy, detské knihy, pracovné zošity, doprava na spoločné akcie, divadelné predstavenia a všetky akcie vyžadujúce financie sú hradené z účtu rodičov. V tomto šk roku bola z účtu rodičov v sume 2000 eur vyčlenená čiastka na rekonštrukciu detských umyvárni.

**Hodnotenie hlavných cieľov školy.**

V školskom roku 2015/2016 sme pracovali podľa starého školského vzdelávacieho programu s názvom ,,*S Paletkom za pokladmi sveta“.*

Hlavnými cieľmi na školský rok boli:

1. Vytvárať predpoklady pre rozvoj harmonickej a duševne zdravej osobnosti so zdravým sebavedomím, s hodnotiacimi a sebahodnotiacimi zručnosťami vo vzťahu k vlastnému pokroku a s túžbou samostatne poznávať a získavať nové vedomosti a informácie.
2. Rozvíjať individuálne potreby dieťaťa, stimulovať sociálny, emocionálny a morálny vývin dieťaťa, viesť deti k chápaniu potrieb iných, podporovať rozvoj zdravého životného štýlu.
3. Ako súčasť rozvoja osobnosti dieťaťa, rozvíjať potrebu poznávať životné prostredie, chrániť životné prostredie a uvedomovať si jeho dôležitosť pre život všetkých organizmov a človeka.
4. Výchovou k umeniu vplývať na rozvoj celkovej osobnosti dieťaťa, vytvárať pocit uspokojenia prežívaním kladného pocitu zo zážitku, rozvíjať tvorivosť, originalitu, podporovať rozvoj talentu a rozvoj kultúrneho povedomia detí a rodičov.
5. Pripraviť dieťa na bezproblémový vstup do ZŠ rozvíjaním všetkých stránok osobnosti dieťaťa.

Počas výchovno - vzdelávacieho procesu sme sa uplatňovali humánny prístup k deťom, princíp aktivity dieťaťa. Dominantnou metódou bola hra, zážitkové učenie, riešenie problémových situácií. Využívali sme nové progresívne metódy a formy.

**V hrových činnostiach** sme formovali morálne vzťahy, empatiu, kooperáciu a celkovo prosociálne cítenie a spolupatričnosť. Podporovali sme vytváranie priateľských vzťahov, učili riešiť konflikty, vzájomne si pomáhať, ospravedlniť sa a správať sa zodpovedne. Najprv sme spoločne s deťmi utvárali a potom prehlbovali a upevňovali pravidlá správania sa detí.

**V pohybovo relaxačných cvičeniach**, ktoré sme vopred plánovali a denne realizovali sme prostredníctvom zdravotných cvikov upevňovali správne držanie tela, precvičovali všetky svalové oblasti, rozvíjali lokomočné pohyby, rôzne pohybové zručnosti a utvárali kladný vzťah k cvičeniu a k pohybu. V súťaživých pohybových aktivitách sme rozvíjali spolupatričnosť, vzájomnú podporu, športového ducha a zmysel pre fair play. Deti veľmi rady športujú, cvičia s radosťou a sú pohybovo zdatné.

**V edukačných aktivitách** sme uplatňovali spontánne i zámerné učenie, podľa potreby sme využívali situačné rozhodovanie. Vo zvýšenej miere sme využívali skupinové činnosti a činnosti jednotlivca. V kladení výchovno-vzdelávacích požiadaviek sme sa snažili pristupovať individuálne ku každému dieťaťu, zadávali úlohy tak, aby dieťa progresívne rozvíjali a zároveň motivovali k zlepšeniu a nie odrádzali od činnosti.

**Kognitívne kompetencie**

V oblasti kognitívneho rozvoja sme rozvíjali elementárne základy kritického a tvorivého myslenia, riešenie problémov pri uplatňovaní vlastných predstáv a poznatkov, využívali sme pokus a omyl a iné aktivizujúce metódy. Využívali sme na to netradičné formy, exkurzie, zážitkové učenie, praktické činnosti, pozorovanie, zadávanie úloh aj domov. Viedli sme deti k samostatnému získavaniu informácií prostredníctvom kníh a internetu. Pri práci s knihami, s detskými encyklopédiami si mohli overiť už aj získané vedomosti. Raz mesačne sme uskutočňovali prírodovedné experimentálne aktivity, v ktorých deti poznávali rôzne fyzikálne javy či prírodné zákonitosti vo vlastnom procese objavovania poznatkov. U predškolákov sme sa zamerali na matematické predstavy a na oblasti, ktoré po depistáži školskej pripravenosti sa ukázali ako problémové. Deti sa učili schopnosti pochopiť grafický znak písmeno a následne slovo, ako nositeľa konkrétnej informácie a obsahu, rozvíjali sme smerovú orientáciu vľavo – vpravo. Pri oboznamovaní sa so živou i neživou prírodou sme kládli dôraz na ochranársky postoj k životnému prostrediu, kladný vzťah k zdravým potravinám, k čistej vode, k separovaniu odpadkov a k prevencii pred znečisťovaním a poškodzovaním životného prostredia. Základy bezpečného správania sa na ceste a uvedomovanie si pravidla cestnej premávky vidieť a byť videný sme upevňovali prakticky v teréne a na dopravnom ihrisku a v dopravnej súťaží, nakoľko sa ukázalo, že teoretické vedomosti deti majú osvojené.

**Informačné kompetencie**

V edukačnom procese sme využívali digitálne technológie (počítač IT, Bee- Bot), čím sme rozvíjali digitálnu gramotnosť. Na interaktívnej tabuli sme mali možnosť v plnej miere rozvíjať informačné kompetencie detí a základy digitálnych technológii. Využívali sme rôzne učebné softvéry napr. Dopravná výchova, Vševedka v rôznych prostrediach, Dieťa a svet, Geometria pre najmenších a iné, ktoré ma MŠ zakúpené. P. uč absolvovali kontinuálne vzdelávania v tejto oblasti a dokážu pracovať v rôznych programoch a pripraviť si prezentáciu a úlohy pre deti na rôzne témy.

**Komunikatívne kompetencie**

U detí sme rozvíjali schopnosť vyjadriť myšlienku, svoj názor, vyjadrovať sa spisovným jazykom, rozvíjali sme gramatickú správnosť, správnu výslovnosť a rozširovali slovnú zásobu a súvislé vyjadrovanie. Postupne sa u detí zdokonaľovala výslovnosť hlások, správna intonácia slovenského jazyka. Prostredníctvom pripravených edukačných aktivít sme stimulovali spontánny rečový prejav. Rozvíjal sa kultivovaný prejav s využívaním artikulačných, rečových, sluchových a rytmických hier so slovami, slovné hádanky, spevácke činnosti, spoločné rozhovory, rozprávanie zážitkov, príbehov podľa obrázkov, skutočnosti, prednes, recitácia, dramatizácia, grafické napodobňovanie symbolov, tvarov, čísel, písmen. Rešpektovali sme vekové možnosti každej skupiny. V mladšej vekovej skupine sme viedli k schopnosti vypovedať myšlienku a k odvahe k rečovému prejavu. Reč bola pozitívne ovplyvňovaná podnetnosťou prostredia v triede, rekvizitami, učebnými pomôckami knihami, encyklopédiami, maľovaným čítaním, čo podporovalo aj predčitateľskú gramotnosť. Manipuláciou s knihami, encyklopédiami, návštevou knižnice sa deti oboznamovali s písanou formou jazyka, s rôznymi druhmi kníh a žánrov, poznávali nové slová v spojitosti tvorby slovesného umenia. Zamerali sme sa na rozvoj kontextového, významového , ortografického a fonologického procesora. Cudzí jazyk si deti osvojovali v krúžku anglického jazyka v najstaršej vekovej skupine pod vedením lektora, pracovalo v ňom **15** detí.

**Negatíva:** Najväčší nedostatok bol vo výslovnosti a v príliš hlasnom prejave detí, ktorý sa musel postupne upravovať, ale aj naďalej u niektorých mladších detí pretrváva. V rámci odstraňovania nesprávnej výslovnosti sme začali spoluprácu s logopedičkou, ktorá s deťmi pracovala priamo v materskej škole a čiastočne sa tento problém u detí nastupujúcich do školy odstránil.

**Učebné kompetencie**

Pomocou prirodzených činností sme vytvorili podmienky na experimentovanie, objavovanie súvislostí medzi vlastnými poznatkami a skúsenosťami. Dôležitá bola motivácia, zvedavosť detí, ktorú sme využívali na prekonávanie prekážok v učení a zaraďovaním netradičných stratégií a tvorivých aktivít a využívaním prvkov moderného umenia. Deti sa dokážu rýchlo zmotivovať a zaujať pre novú činnosť a vytrvať pri činnosti až dokonca, až na niektoré deti, ku ktorým individuálne pristupujeme.

V hodnotení sme často využívali sebahodnotenie, hodnotenie iných a podporovali zdravé sebavedomie.

**Psychomotorické kompetencie**

Vytvárali sme dostatočný priestor na spontánnu aj intencionálnu aktivitu dieťaťa. Snažili sme sa poskytnúť deťom dostatočné množstvo pohybu, aby im pohyb pomáhal sa zbaviť psycho - fyzického napätia, utvárať si stav telesnej a duševnej rovnováhy a vytvoriť celkovú pohodu organizmu.

Rozvíjali sme sebaobsluhu, každodenne využívali pobyt vonku a v školskej záhrade na pohybové aktivity a rôzne telocvičné náradie, ktoré mali deti k dispozícii v každej triede.

Okrem hrubej motoriky sme sa venovali aj jemnej motorike, ktorá zaostávala. Pracovali sme s rôznymi skladačkami, strihali, naliepali, tvorili z rôznych materiálov a osobitnú časť sme venovali grafomotorike. Predškoláci pracovali s pracovnými zošitmi a okrem toho sme využívali aj iné dostupné pomôcky ako kresba na IT,...pozornosť sme venovali viazaniu šnúrok, jedeniu s príborom a udržiavanie poriadku pri pracovných činnostiach.

**Negatíva:**

Mnoho detí nemá vo veku 4 rokov osvojené správne držanie grafického materiálu, deti sa

prvý krát stretnú s pastelkou a nožnicami až v materskej škole. Aj v tomto roku sme

konštatovali, že mnohé novoprijaté deti nemajú vytvorené stravovacie návyky, nedokážu

prijímať potravu a nátierky. Rodičia vyžadujú len suchý chlieb. Veľa detí, ktoré prídu

do materskej školy nemajú osvojené hygienické a žiadne sebaobslužné návyky.

V januári sa uskutočnil lyžiarsky výcvik v Jasenskej doline s deťmi 5-6 a 4-5 ročnými v spolupráci s FATRASKI. Zúčastnilo sa ho 20 detí.

V apríli sa uskutočnil plavecký výcvik. Zúčastnilo sa ho 19 detí.

V júni sa uskutočnila škola v prírode v Terchovej v počte 12 detí.

Na konci školského roka sme organizovali školskú olympiádu a pravidelne sme sa pripravovali na Turčiansky trojboj, ktorého sme sa zúčastnili v máji a na Jarnom behu primátora vo Vrútkach sme obsadili druhé miesto.

**Osobnostné kompetencie**

Všestranne sme kultivovali detskú osobnosť, rozvíjali sme tvorivé schopnosti, estetickú vnímavosť, zmyslové poznávanie, predstavivosť a fantáziu. Hlavne u predškolákov bolo potrebné, aby dieťa zvládlo nápor na svoju osobu pri nástupe do ZŠ. Pre to zvládnutie sme rozvíjali schopnosť sebareflexie, dokázať správne vyhodnotiť svoje správanie a zmeniť ho. Sebahodnotenie sme rozvíjali vhodnými aktivitami inscenačného charakteru, metódou tvorivej dramatiky, rolovej hry, kde sme v modelových situáciach analyzovali správanie jednotlivých osôb, tým si dieťa uvedomovalo hrané situácie viaczmyslovo.

**Sociálne kompetencie**

Vytvárali sme bohatý priestor na získavanie mravných návykov, spôsobov kultúrneho správania, vytvorili sme bohaté prostredie na citové zážitky, krásy dobra, múdrosti a dostatok podnetov na rozmýšlanie. Raz mesačne sme zaraďovali aktivitu v rámci projektu Škola priateľská deťom kde sme deťom pomocou príbehov, rozprávok, bájok, tvorivej dramatiky a iných foriem poukazovali na dôsledky dobra, zla a nevhodného správania.

**Negatíva** Najväčším problémom je agresia detí, hľadali sme príčiny, konzultovali s rodičmi, poskytli odbornú literatúru. V niektorých prípadoch sa podarilo tieto prejavy odstrániť, záležalo od spolupráce s rodičom a od jeho prístupnosti, snahy a hlavne pripustenia, že jeho dieťa má problém. Bez spolupráce rodiča nemá učiteľ šancu niečo zmeniť a dokonca sa stáva pre rodiča nepriateľom. Niektoré prípady bolo potrebné konzultovať aj s odborníkmi a následne dieťa navštevuje aj toho času poradňu.

V rámci úspešného zaškolenia detí sme spolupracovali s CPPPaP v Martine a bola vykonaná depistáž školskej pripravenosti detí.

.

Výchovno-vzdelávací proces sme obohatili o pútavé a zaujímavé aktivity:

* exkurzie na rôznych pracoviskách /rybárstvo, autoservis, stavebniny, pošta, záhradníctvo, autoservis, MÚ, pamätná izba H. Zelinovej, FALC,
* Deň strašidiel –odstránenie strachu z neznámeho priamou skúsenosťou
* dopravná súťaž, besedy s MP-drogová prevencia, bezpečné správanie na ulici i doma,
* návštevy Mestskej knižnice Sivá húska
* šarkaniáda
* land art
* karneval
* Týždeň zdravej výživy
* Deň zdravia
* Divadelné predstavenia – 10
* Aktivity s UNICEF- vianočné trhy, predaj pohľadníc
* Koncert v ZUŠ
* Výtvarné aktivity v ZUŠ – umenie pre deti
* Týždeň detských radostí
* Čitateľská súťaž ,,Uhádni rozprávku“
* Návšteva v ZŠ na otvorenej hodine
* Deň národov
* Výlet do ZOO kontakt v L. Mikuláši
* experimentálne aktivity raz mesačne
* akcia ,,Čistíme les“
* kvíz Poznaj svoje mesto
* atletický trojboj
* Beh mesta Vrútky
* MDD na kúpalisku- psovodi, vojaci, divadelné predstavenie
* Škola v prírode v Terchovej
* Plavecký výcvik
* Lyžiarsky výcvik

Spolupracovali sme s ZUŠ F. Kafendu vo Vrútkach. Deti 4- 5 ročné a 5-6 ročné navštevovali výtvarný krúžok, ich práce boli prezentované v mnohých výtvarných súťažiach. Výtvarný krúžok navštevovalo. 14 detí. 2.tr. 14 detí 3. tr. Hudobno-pohybové kompetencie mali nadmieru rozvinuté dievčatá, svoje schopnosti využívali v triede a motivovali aj iné deti a zúročili ich v tanečnom krúžku v spolupráci so ZUŠ Frica Kafendu vo Vrútkach. Tanečný krúžok navštevovalo 20 detí 3.triedy 19 detí 2.triedy..

Aj v uplynulom šk. roku sme boli **Škola spolupracujúca s projektom Škola priateľská deťom**. Do Týždňa detských radostí sme zaradili aj Deň národov, v ktorom deti spoznali zvyky, kultúru a jedlo jednotlivých národov, organizovali sme vianočné trhy a predaj vianočných pohľadníc a finančný výťažok poskytli UNICEF.

Naša MŠ využívala vo výchovno- vzdelávacej činnosti moderné umenie a jej rôzne formy, aby deťom zatraktívnila cestu poznania a aby prostredníctvom citových zážitkov a tvorivých aktivít si ľahšie zapamätali získané vedomosti. Deti vnímali rôzne umelecké diela, ktoré sme následne interpretovali, oboznámili sa s pojmami portrét, pracovali s umením land art, pop art, eat art, body art, op art, ready made, tvorili ako konštruktivisti, vnímali abstraktné obrazy, vytvárali koláž, frotáž, asambláž, geometrickú abstrakciu a iné.

**Spolupráca s rodinou a ostatnou komunitou.**

V rámci spolupráce s rodičmi sme na školskom dvore sme opäť upravili prerastené dreviny, odstránili pne na záhrade, natreli drevené altánky, lavičky, zadovážili nové lavičky, ponatierali hojdačky, preliezačky, plot, upravili kvetinový záhon a založili bylinkovú záhradku a zrekonštruovali sociálne zariadenia. Spolupráca s rodinou je na veľmi dobrej úrovni, či už v materiálnej pomoci alebo pri príprave aktivít pre deti, aj účasti na spoločných stretnutiach a v spolupráci na akciách školy. Na začiatku šk. roka sa uskutočnili triedne schôdzky s názvami ,,Máme doma predškoláka“ a Máme doma škôlkára“. Pomocou oznamov o umeleckých aktivitách detí spojených s vnímaním diel sme rozvíjali kultúrne povedomie rodičov o netradičných umeleckých dielach moderného umenia.

Uskutočnili sme tieto akcie:

- Mikuláš

- vianočná besiedka

- vianočné trhy

- Týždeň zdravej výživy s ochutnávkou jedál s ovocia a zeleniny pre rodičov

- tvorivé dielne land- art

- otvorená hodina predškolákov

- tvorivé dielne Panáčik Separáčik

-tvorivé dielne k Veľkej noci

- besiedka pre mamičky

- meranie zraku detí

- MDD v Habanero Pub

- Dni MŠ- vystúpenie detí

- rozlúčka predškolákov

Spolupracovali sme so ZŠ H.Zelinovej vo Vrútkach v rámci ľahkého prechodu deti do ZŠ a zápisu do ZŠ. Zúčastnili sme sa na otvorenej hodine v ZŠ a uč. prvých ročníkov ZŠ sa zúčastnili otvorenej hodiny u nás. Spolupráca prebiehala aj medzi mestskou a štátnou políciou spoločnými aktivitami na témy: doprava, drogy, slušné správanie na ulici. Pozornosť sme venovali rozvoju spolupráce s firmou Brantner Martin, Mestskou knižnicou Hany Zelinovej, ZUŠ Frica Kafendu a CVČ DOMINO, v spolupráci s FALCK sme uskutočnili Deň zdravia.

V rámci školskej pripravenosti sme spolupracovali s Centrom pedagogicko-psychologického poradenstva a prevencie v Martine – depistáž školskej pripravenosti a v rámci odstraňovania nesprávnej výslovnosti detí so SCŠPP v Martine.

Vytýčené dané ciele sa nám podarilo v značnej miere splniť a k ďalšiemu obdobiu navrhujeme tieto odporúčania:

* naďalej spolupracovať na projekte Slovenského výboru UNICEF ,,Škola priateľská deťom“, rozširovať povedomie detí o právach detí a živote detí v iných krajinách
* naďalej spolupracovaťs ČK a FALCK a vytvárať u detí kladný vzťah k svojmu zdraviu a jeho ochrane
* naďalej v spolupráci s rodinou apelovať na rodičov - dbať na správnu životosprávu a zdravé stravovanie detí aj doma, preferovať ovocie, zeleninu a mliečne výrobky,

v rámci toho uskutočniť Týždeň zdravej výživy a Deň mlieka

* v rámci odstránenia nesprávnej výslovnosti detí spolupracovať so SCŠPP v Martine
* rozvíjať grafomotorické zručnosti detí pomocou netradičných metód – využívaním interaktívnej tabule, tabletu a rôznych didaktických pomôcok
* pravidelne uskutočňovať experimentálne aktivity, počas ktorých rozvíjať poznanie detí vlastnou aktivitou
* v rámci vyhlásenia Roka čitateľskej gramotnosti vytvoriť plán ,,Predčitateĺskej gramotnosti „ v spolupráci s mestskou knižnicou vo Vrútkach
* vytvoriť na škole projekt pod názvom Na ľudovú nôtu za účelom sprostredkovania deťom ľudových tradícií, piesní a rozprávok

S obsahom hodnotiacej správy boli oboznámené pedagogické zamestnankyne na pedagogickej rade dňa : 30.08.2016

**Vyjadrenie Rady školy pri MŠ Francúzskych partizánov vo Vrútkach :**

Rada MŠ schválila Správu o výchovno-vzdelávacej činnosti, jej výsledkoch a podmienkach v Materskej škole na Ulici francúzskych partizánov vo Vrútkach za školský rok 2015/2016 dňa 7. 09. 2016.

PhDr.M. Ďanovský

predseda rady školy

Ing. Miroslav Mazúr

primátor mesta